Predkladacia správa

V októbri 1996 Rada EÚ udelila Európskej komisii mandát na rokovanie o mnohostrannej Dohode medzi Albánskou republikou, Bosnou a Hercegovinou, Bulharskou republikou, Chorvátskou republikou, Európskym spoločenstvom jeho členskými štátmi, Islandskou republikou, Bývalou juhoslovanskou republikou Macedónsko, Nórskym kráľovstvom, Srbskom a Čiernou Horou, Rumunskom a Misiou Organizácie spojených národov pre dočasnú správu v Kosove o vytvorení Spoločného európskeho leteckého priestoru (ECAA) (ďalej len „dohoda“). Išlo o rokovanie s desiatimi kandidátskymi krajinami, Islandom a Nórskom. 
Dôvodom bolo otvoriť trh medzi EÚ a jej susedmi  za účelom:
liberalizácie prístupu k leteckým trasám,  kapacite a tvorbe taríf,
harmonizácie legislatívy v oblasti bezpečnosti, bezpečnostnej ochrany a navigačných služieb.
Rozhovory s kandidátskymi krajinami boli prerušené v r. 2002. Po úspešných prístupových rokovaniach sa stali v roku 2004 členskými krajinami EÚ. V decembri 2004 Rada EÚ pre dopravu a energie rozšírila mandát na rokovanie o mnohostrannej dohode               z  roku 1996 na balkánsky región.
Dôvodom prerokovania mnohostrannej dohody a uvedeného mandátu je zosúladenie a otvorenie trhu s ďalším rozšírením aj pre balkánsky región v oblasti leteckých dopravných služieb.
Rozhovory boli ukončené v decembri 2005. Text dohody bol v porovnaní s textom z roku 2002 zjednodušený. Na Coreperi dňa 28. apríla 2006 bol predložený návrh rozhodnutia Rady EÚ, ktorým sa v mene Európskeho spoločenstva schvaľuje podpísanie dohody ECAA a zastúpenie v spoločnom výbore podľa článku 18 dohody a návrh  o predbežnom vykonávaní dohody. 
Dohoda ECAA je mnohostrannou dohodou uzatváranou Európskym spoločenstvom a jeho členskými štátmi na jednej strane (z toho vyplýva z pohľadu vnútrokomunitárneho zmiešaný charakter dohody) s tretími štátmi menovanými v názve dohody z oblasti juhovýchodnej Európy, ako aj s Islandom a Nórskom. Vzhľadom k tomu je Slovenská republika zúčastnenou stranou dohody.

Cieľ dohovoru:
Integrovaná povaha medzinárodného civilného letectva a želanie vytvoriť Spoločný európsky letecký priestor (European Common Aviation Area – ECAA) založený na vzájomnom prístupe na trhy leteckej dopravy zmluvných strán a slobodného podnikania s rovnakými podmienkami hospodárskej súťaže a dodržiavaním rovnakých pravidiel, vrátane oblastí bezpečnosti, leteckej prevádzky, zabezpečenia ochrany v civilnom letectve, riadenia letovej prevádzky, sociálnej harmonizácie a životného prostredia. 
Zosúladenie dvojstranných dohôd o leteckej dopravnej službe medzi členskými štátmi Európskeho spoločenstva a pridruženými stranami s právnymi predpismi Európskeho spoločenstva. 



Architektúra dohovoru:
Spoločný „mnohostranný základný text“ aplikovateľný na všetkých signatárov dohovoru, je doplnený protokolmi, ktoré obsahujú špecifiká jednotlivých non-EÚ krajín vrátane prechodných ustanovení.

Technická pomoc:
V záujme vytvorenia jedného európskeho regiónu sa vytvára priestor pre technickú asistenciu najmä balkánskym krajinám pre trvalo udržateľný rozvoj prostredia civilného letectva (TAIEX). V opačnom prípade by sa mohli zväčšovať rozdiely medzi úrovňou prevádzkovania leteckej dopravy v EÚ a ostatných krajinách Európy, čo je neželateľný stav.

Výhody:
Pozitívom je vytvorenie jednotného trhu s 5oo miliónmi obyvateľov zahŕňajúceho 35 krajín. Prepravné toky medzi EÚ a juhovýchodnou Európu predstavujú cca 121 percentný nárast od r. 2001, čo urýchľuje potrebu plnej integrácie do spoločného trhu.
Príležitosť pre letecký priemysel a rozvoj služieb konečnému spotrebiteľovi, najmä v cestovnom ruchu. S potenciálom 414 letísk sa predpokladá sa 6 percentný priemerný nárast počtu pohybov v leteckej doprave medzi rokmi 2006 a 2011.  
Záväzok pristupujúcich krajín je pokračovať v harmonizácii legislatívy s EÚ, čo prinesie výhody v konečnom dôsledku cestujúcim a vytvorenie  podmienok pre prienik kapitálu na tieto trhy.
             Dohoda má charakter prezidentskej zmluvy, priamo upravuje práva alebo povinnosti fyzických alebo právnických osôb a podľa Ústavy Slovenskej republiky sa vyžaduje pred jej ratifikáciou  súhlas Národnej rady Slovenskej republiky. Dohoda má podľa čl. 7 ods. 5 Ústavy SR prednosť pred zákonmi, pretože zakladá práva alebo povinnosti fyzických osôb alebo právnických osôb, ktoré budú uplatňované podľa tejto dohody. Na vykonanie dohody nie je potrebný zákon. 
Materiál nemá finančný, ekonomický a environmentálny vplyv, ani vplyv na zamestnanosť a podnikateľské prostredie
Dohoda bola podpísaná počas rokovania dňa 13. júna 2006 v Bruseli vedúcim Stáleho zastúpenia SR pri EÚ v Bruseli. Predkladaná dohoda má charakter prezidentskej zmluvy,  a po súhlase NR SR bude predložená prezidentovi SR na ratifikáciu.
Text Dohody je konečný a preto sa nepredpokladajú žiadne úpravy ani dodatky.
Ratifikácia a vykonávanie tejto dohody nemá negatívne finančné, ekonomické                           a environmentálne vplyvy, ani vplyv na zamestnanosť a podnikateľské prostredie a rozpočet verejnej správy.
Materiál bol schválený uznesením vlády SR č. 535/2006 zo dňa 7. júna 2006 bez pripomienok.

